เปิดโผ 11 หุ้นรับอานิสงส์ “คนละครึ่งเฟส 2” เม็ดเงินสะพัดกว่า 1 แสนลบ.
เปิดโผ 11 หุ้นรับอานิสงส์ “คนละครึ่งเฟส 2” เม็ดเงินสะพัดกว่า 1 แสนลบ.
เปิดโผ 11 หุ้นรับอานิสงส์ “คนละครึ่งเฟส 2” เม็ดเงินสะพัดกว่า 1 แสนลบ.
9 ธ.ค. 2563

มาตรการกระตุ้นเศรษฐกิจรัฐบาลได้ทยอยออกมาอย่างต่อเนื่อง โดยที่ประชุมคณะรัฐมนตรี (ครม.) เมื่อวันที่ 8 ธ.ค.2563 เห็นชอบโครงการคนละครึ่งเฟส 2 ตามที่ศูนย์บริการสถานการณ์เศรษฐกิจจากผลกระทบของการระบาดของโรคติดเชื้อไวรัสโคโรน่า 2019 (ศบศ.) เห็นชอบ สำหรับผู้ได้รับสิทธิ 15 ล้านคน โดย 10 ล้านคนเดิมจะได้รับเงินเพิ่มคนละ 500 บาท ส่วนผู้ลงทะเบียนใหม่ 5 ล้านคนจะได้รับเงิน 3,500 บาท เริ่มลงทะเบียน 16 ธ.ค. นี้ ระยะเวลาใช้สิทธิถึง 31 มี.ค. 2021
ดังนั้นทีมข่าว “ข่าวหุ้นธุรกิจออนไลน์” จึงทำการสำรวจกลุ่มหุ้นที่คาดว่าจะได้รับผลดีจากมาตรการดังกล่าวมานำเสนอให้นักลงทุนเพื่อเป็นทางเลือกการลงทุนโดยกลุ่มหุ้นที่คาดว่าจะได้รับผลดี อาทิ OSP, TKN, SAPPE, TVO, MAKRO, CBG, ICHI, CPALL, BJC, M และ AU
บล.เอเซีย พลัส ระบุถึงหุ้นที่จะได้รับอานิสงส์จากโครงการคนละครึ่ง เฟส 2 ประกอบด้วย บริษัท โอสถสภา จำกัด (มหาชน) หรือ OSP, บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN, บริษัท เซ็ปเป้ จำกัด (มหาชน) หรือ SAPPE และ บริษัท น้ำมันพืชไทย จำกัด (มหาชน) หรือ TVO
บล.ฟินันเซีย ไซรัส ระบุในบทวิเคราะห์ว่า จากกรณีประชุมครม. ไฟเขียวโครงการคนละครึ่งเฟส 2 คงมุมมองบวกต่อกลุ่มอาหารเครื่องดื่ม ได้แก่ บริษัท สยามแม็คโคร จำกัด (มหาชน)  หรือ MAKRO, บริษัท คาราบาวกรุ๊ป จำกัด (มหาชน) หรือ CBG, บริษัท โอสถสภา จำกัด (มหาชน) หรือ OSP และบริษัท อิชิตัน กรุ๊ป จำกัด (มหาชน) หรือ ICHI
บล.โนมูระ พัฒนสิน ระบุในบทวิเคราะห์ว่า ศบศ.มีมติอนุมัติมาตรการคนละครึ่ง เฟส 2 โดยเปิดให้ลงทะเบียนรับสิทธิเพิ่มอีก 5 ล้านคน วงเงินคนละ 3,500 บาท เริ่ม 1 ม.ค. – 31 มี.ค. 2021 พร้อมกับเพิ่มวงเงินผู้ได้รับสิทธิโครงการคนละครึ่งระยะที่หนึ่งอีกคนละ 500 บาท ขยายระยะเวลาใช้สิทธิถึงวันที่ 31 มี.ค. 2021 คาดช่วยกระตุ้นการบริโภคภายในต่อเนื่อง เป็นบวกต่อกลุ่มค้าปลีก (CPALL, BJC) และร้านอาหาร (บริษัท เอ็มเค เรสโตรองต์ กรุ๊ป จำกัด (มหาชน) หรือ M และบริษัท อาฟเตอร์ ยู จำกัด (มหาชน) หรือ AU)
บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า มองบวกต่อกรณีศบศ.เห็นชอบมาตรการคนละครึ่งเฟส 2 โดยโครงการคนละครึ่งนับได้ว่ามีเสียงชื่นชมมากที่สุด เพราะเข้าถึงรากหญ้า แม้จะให้ประโยชน์ร้านค้าย่อย แต่ในที่สุดก็จะไปซื้อสินค้าจากโมเดิร์นเทรด หรือ ค้าส่ง ก็จะได้ประโยชน์ เช่น MAKRO, BJC (BIGC) รวมถึงผู้จำหน่ายเครื่องดื่ม เช่น OSP, CBG และ ICHI เป็นต้น
 
เงินสะพัดไม่ต่ำกว่า 1 แสนล้านบาท
นายอนุชา บูรพชัยศรี โฆษกประจำสำนักนายกรัฐมนตรี กล่าวภายหลังการประชุมคณะรัฐมนตรี (ครม.) ว่า ที่ประชุมครม.เห็นชอบโครงการคนละครึ่งเฟส 2 ตามที่ศูนย์บริการสถานการณ์เศรษฐกิจจากผลกระทบของการระบาดของโรคติดเชื้อไวรัสโคโรน่า 2019 (ศบศ.) เห็นชอบ ผู้ได้รับสิทธิ 15 ล้านคน ประกอบด้วย คนที่ได้สิทธิเฟสแรก 10 ล้านคน และผู้เข้าร่วมโครงการใหม่อีก 5 ล้านคน โดย10 ล้านคน จะได้รับเงินเพิ่มอีก 500 บาท เป็น 3,500 บาท และสามารถใช้สิทธิได้ถึงวันที่ 31 มี.ค.64  ส่วนผู้ที่ลงทะเบียนใหม่ 5 ล้านคน คาดว่าจะเริ่มลงทะเบียนได้ 16 ธ.ค. เวลา 06.00 น. เป็นต้นไป
สำหรับโครงการคนละครึ่งทั้ง 2 เฟส คาดว่าจะมีส่วนช่วยหนุนให้เศรษฐกิจไทยขยายตัวเพิ่มอีก 0.32% จากเม็ดเงินหนุนเวียนในระบบราว 105,000 ล้านบาท
 
เงื่อนไขโครงการคนละครึ่ง เฟส 2
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวว่า โครงการคนละครึ่ง ระยะที่ 2 นี้ แบ่งกลุ่มผู้ใช้สิทธิเป็น 2 กลุ่ม ประกอบด้วย (1) ผู้ได้รับสิทธิเดิม ไม่เกิน 10 ล้านคน จะได้รับสิทธิวงเงินสนับสนุนจากรัฐเพิ่มเติมคนละ 500 บาท ในวันที่ 1 ม.ค.64 ซึ่งเมื่อรวมกับวงเงินตามสิทธิที่มีอยู่เดิม 3,000 บาท เท่ากับจะมีวงเงินรวม 3,500 บาท สามารถใช้จ่ายได้ถึงวันที่ 31 มี.ค. 64 และ (2) ผู้ลงทะเบียนใหม่ไม่เกิน 5 ล้านคน จะได้รับสิทธิวงเงินสนับสนุนจากรัฐคนละ 3,500 บาท สำหรับใช้จ่ายตั้งแต่วันที่ 1 ม.ค.-31 มี.ค.64
นอกจากนี้ยังได้เปิดโอกาสให้ผู้ที่เคยถูกตัดสิทธิจากการไม่ได้ใช้สิทธิโครงการคนละครึ่งระยะแรกตามระยะเวลาที่กำหนด สามารถลงทะเบียนเข้าร่วมโครงการคนละครึ่งระยะที่ 2 ได้ใหม่
สำหรับโครงการคนละครึ่ง ระยะที่ 2 จะมีการเพิ่มปุ่มในแอปพลิเคชัน “เป๋าตัง” ให้ผู้ที่มีสิทธิในโครงการคนละครึ่งกลุ่มเดิมกดยืนยันการเข้าร่วมโครงการคนละครึ่ง ระยะที่ 2 ส่วนกลุ่มผู้ลงทะเบียนใหม่ 5 ล้านคน กระทรวงการคลังจะเปิดให้ลงทะเบียนด้วยวิธีการเดิม ผ่านเว็บไซต์ www.คนละครึ่ง.com ตั้งแต่วันที่ 16 ธ.ค.563 เป็นต้นไป ในระหว่างเวลา 06.00 น.-23.00 น.ซึ่งผู้ลงทะเบียนต้องมีสัญชาติไทย อายุ 18 ปีบริบูรณ์ขึ้นไป มีบัตรประจำตัวประชาชน และไม่ใช่ผู้มีบัตรสวัสดิการแห่งรัฐ